ข้อบัญญัติองค์การบริหารส่วนตำบลบ้านฝาง เรื่อง กำหนดที่ดินที่ได้รับการลดหย่อนไม่ต้องเสียภาษีบำรุงท้องที่ พ.ศ. 2553
ข้อบัญญัติองค์การบริหารส่วนตำบลบ้านฝาง
ข้อบัญญัติองค์การบริหารส่วนตำบลบ้านฝาง
เรื่อง
กำหนดที่ดินที่ได้รับการลดหย่อนไม่ต้องเสียภาษีบำรุงท้องที่
พ.ศ. ๒๕๕๓[๑]
 

อาศัยอำนาจตามความในมาตรา ๗๑
แห่งพระราชบัญญัติสภาและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริการบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๒๒ แห่งพระราชบัญญัติภาษีบำรุงท้องที่ พ.ศ.
๒๕๐๘ ซึ่งแก้ไขเพิ่มเติม โดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
อันเป็นกฎหมายที่มีบทบัญญัติบางประการ เกี่ยวกับการจำกัดสิทธิและเสรีภาพของบุคคลซึ่งมาตรา
๓๒ มาตรา ๓๓ มาตรา ๓๔ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายองค์การบริหารส่วนตำบลบ้านฝาง
โดยความเห็นชอบของสภาองค์การบริหารส่วนตำบลบ้านฝาง และนายอำเภอเกษตรวิสัย
จึงตราข้อบัญญัติไว้ดังต่อไปนี้

ข้อ ๑ ข้อบัญญัตินี้
เรียกว่า ข้อบัญญัติองค์การบริหารส่วนตำบลบ้านฝาง เรื่อง
กำหนดที่ดินที่ได้รับการลดหย่อนไม่ต้องเสียภาษีบำรุงท้องที่ พ.ศ. ๒๕๕๓

ข้อ ๒ ข้อบัญญัตินี้ให้บังคับใช้ในเขตองค์การบริหารส่วนตำบลบ้านฝาง
นับถัดจากวันที่ได้ปิดประกาศไว้โดยเปิดเผย ณ ที่ทำการองค์การบริหารส่วนตำบลบ้านฝาง
แล้วเจ็ดวัน

ข้อ ๓ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลบ้านฝาง
และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตนหรือประกอบกสิกรรมของตน ให้ลดหย่อนไม่ต้องเสียภาษีบำรุงท้องที่ได้จำนวน
๓ ไร่
ในกรณีที่บุคคลธรรมดาหลายคนที่เป็นเจ้าของที่ดินร่วมกัน
ให้ได้รับการลดหย่อนรวมกันตามหลักเกณฑ์ที่กำหนดไว้ในวรรคหนึ่ง

ข้อ ๔ กำหนดให้เก็บภาษีบำรุงท้องที่ ไร่ละ ๓ บาท

ข้อ ๕ ให้นายกองค์การบริหารส่วนตำบลบ้านฝาง
เป็นผู้รักษาการตามข้อบัญญัตินี้และให้มีอำนาจออกระเบียบ ข้อบัญญัติ ประกาศ
หรือคำสั่ง เพื่อปฏิบัติการตามข้อบัญญัตินี้


ประกาศ
ณ วันที่ ๓๐ มิถุนายน พ.ศ. ๒๕๕๓
สนัด คำบุดดี
นายกองค์การบริหารส่วนตำบลบ้านฝาง




ปริยานุช/ผู้จัดทำ
๑๓ ธันวาคม
๒๕๕๖

จุฑามาศ/ผู้ตรวจ
๒๔ ธันวาคม
๒๕๕๖





























[๑] ราชกิจจานุเบกษา
เล่ม ๑๓๐/ตอนที่ ๑๒๙ ง/หน้า ๒๖๕/๑๒ ธันวาคม ๒๕๕๖